# Senior EM 2021 udtagelseskriterier

## Baggrund

Senior EM i 2021 er blevet udskudt til efter OL, og vi forventer først, at det bliver afviklet i oktober. Udover det ene world cup/grand prix i marts, har der ikke været andre muligheder for fægtere at skaffe de nødvendige point for at kvalificere sig til EM (min 2 pt), og der afvikles ikke flere WCs/GPs, inden vi skal udtage fægtere til EM.

Grundet FIEs beslutning om at forlænge rankingen som følge af corona-situationen inkluderer vores gældende udtagelseskriterier point fra stævner tilbage i foråret 2019. Hvis EM bliver afholdt i oktober i år, vil disse resultater være 2,5 år gamle.

Dette peger mod to væsentlige forhold:

* Fægtere der er blevet seniorer, eller har udviklet sig særlig meget de seneste 1,5 år har ikke haft rimelige muligheder for stævnedeltagelse for at vise deres nuværende niveau eller kvalificere sig til EM
* Ved at bruge vores eksisterende kriterier – og FIE’s forlængede ranking - til udtagelse af fægtere til EM vil vi risikere, at vi ikke sender de stærkeste fægtere afsted.

Vi har undersøgt, hvordan andre nationer håndterer deres udtagelser i disse coronatider. De lande, som vi har været i kontakt med, har alle valgt et sæt ekstraordinære udtagelseskriterier for 2021, hvor nogle udtager fægtere helt efter subjektive kriterier og andre anvender en kombination af point fra FIE-rankingen og subjektiv udtagelse.

## Individuelle udtagelseskriterier i 2021

I lyset af de meget særlige omstændigheder og ovenstående sonderinger, har TEU besluttet at ændre udtagelseskriterierne i 2021 til at inkludere en delvis subjektiv udtagelse. Det vil sige, at vi ikke slavisk og udelukkende vil bruge FIE point til at udtage fægtere, men vil anvende subjektive kriterier i tillæg.

Følgende er hvordan de samlede kriterier for udtagelse til EM individuel i 2021 ser ud:

* De to første fægtere i hver kategori på FIE ranglisten bliver automatisk udtaget, såfremt, at de har opnået mindst 2 FIE point (som er det oprindelige pointkriterie for udtagelse). Herefter *kan* eventuelle 3. og 4. fægtere udtages subjektivt efter nedenstående kriterier.
* I kategorier hvor ingen fægtere har opnået de krævede 2 point, *kan* der udtages et antal fægtere (max. 4) udelukkende efter nedenstående subjektive kriterier.

I den subjektive vurdering tages følgende i betragtning for en eventuel udtagelse:

* Træningsdedikation i den forløbne sæson og vurdering af mental, fysisk og erfaringsmæssig parathed (inputs fra trænere)
* Resultater og stævneperformance fra SWCs/GPs/Satellit WCs, EM og VM, DM 2020 og evt. andre høj-niveau senior-stævner samt i visse tilfælde også Junior WC/EM/VM.

## Udtagelseskriterier til hold i 2021

Der gælder de normale kriterier for udtagelse til hold: https://www.faegtning.dk/aktive/talent-elite/udtagelsesregler-for-seniorer/

## Dato for udtagelse

Udtagelsesdato til EM 2021 vil være 5 uger før stævnet starter, dog tidligst 3 hverdage efter FIEs annoncering af dato for mesterskabet.

DFF Talent- og Eliteudvalget, juli 2021